### US nou nóg hoër op ranglys

Die Universiteit Stellenbosch (US) se reputasie as een van die beste universiteite ter wêreld is verder versterk nadat sy posisie op 'n wêreldranglys sommer fluks opgeskuif het. Quacquarelli Symonds (QS) het die US ingesluit by die kategorie 301-400 op sy wêrelduniversiteitsranglys vir 2015/16, wat op 15 September uitgereik is. Die US het 'n verstommende 88 plekke van 390 in 2014 tot 302 in 2015 geklim. In 2011 nog was die US in die kategorie 441-450. Volgens die jongste QS-ranglys staan die US nou tweede in Suid-Afrika, met die Universiteit van Kaapstad steeds eerste en die Universiteit van die Witwatersrand nou in die derde plek. QS het 891 van altesaam 3 539 universiteite aan die hand van ses prestasieaanwysers beoordeel, naamlik akademiese reputasie, werkgewerreputasie, personeel/student-getalsverhouding, navorsingsitasies per referaat, persentasie internasionale personeellede en persentasie internasionale studente. Maties is sedert 2013 die voorste navorsingsproduktiewe universiteit in Suid-Afrika volgens die maatstaf van die Departement van Hoër Onderwys en Opleiding, naamlik beswaarde navorsingsuitset per kop, wat vir die US nou reeds op meer as 3 eenhede staan. Hierdie maatstaf verwys nie net na die getal publikasies per permanente akademiese personeellid nie, maar ook na die uitsette van navorsingsmagister- en PhD- gegradueerdes aan 'n universiteit. Navorsing en innovasie is een van die US se hoofstrategieë. Ons kennisbasis en onlangse navorsingsuksesse het die grondslag gelê vir die Universiteit se jongste prestasie. Die US streef daarna om plaaslik relevant dog internasionaal mededingend te wees. Dat die instelling sy posisie op die ranglys dermate kon verbeter, toon dat ons op die regte koers is. Tog, hoewel uiters gewild en invloedryk, het ranglyste ook bepaalde leemtes en beperkings. Dit neem byvoorbeeld slegs 'n uitgesoekte groep universiteite in ag, is gewoonlik betreklik subjektief en beperk in omvang, en is partydig vir die natuurwetenskappe en geneeskunde sowel as vir universiteite uit Engelssprekende nasies. So sê prof Johan Mouton, direkteur van die nuwe DWT- NNS Sentrum van Uitnemendheid in Wetenskapmetriek en Wetenskap-, Tegnologie- en Innovasiebeleid, wat vanuit die US se Sentrum vir Navorsing oor Evaluasie, Wetenskap en Tegnologie (SENWET) funksioneer. Ranglyste hou egter ook besliste voordele in. So byvoorbeeld kan dit bepaal watter instelling 'n student kies, 'n kultuur van deursigtigheid bevorder, mededinging tussen instellings versterk, en dikwels beleidsveranderinge teweegbring by universiteite wat hulle posisie op ranglyste wil verbeter. Daarbenewens bied dit eenvoudige en maklik leesbare inligting wat as grondslag kan dien vir die toekenning van finansiering aan universiteite en die ontwikkeling van nasionale of streeksbeleide oor die hoër onderwys.

### USB weer top-bestuurskool

Die Universiteit van Stellenbosch Bestuurskool (USB) het die vyfde agtereenvolgende jaar die topposisie behaal in Professional Management Review (PMR.africa) se opname vir geakkrediteerde bestuurskole in Suid-Afrika wat MBA- en MBL-grade aanbied. Hiervoor ontvang die USB die 2015 Diamond Arrow-toekenning.